A FIAP

Nemzetközi Fotóművészeti Szövetség

The International Federation of Photographic Art

rövid bemutatása

1950-ben Svájcban alapították 15 ország, köztük Magyarország autonóm fotográfusai. 2006-ban a szövetségnek már 86 ország a tagja. Minden országot csak egy országos szakmai szövetség képviselhet szavazati joggal a FIAP-ban. Ezt a képviseletet a Magyar Fotóművészeti Alkotócsoportok Országos Szövetsége (MAFOSZ) 1997-től látja el. A FIAP legfőbb célkitűzése a fotográfia népszerűsítése, szakmai továbbképzések szervezése, nemzetközi fotókiállítások rendezése, a nemzeti szakmai kiadványok közös gyűjteményben való megőrzése (Párizs) és közhasznúvá tétele, az aktuális közgyűlést rendező országok fotókultúrájának intenzív népszerűsítése. 2004-ben a MAFOSZ Budapesten rendezte meg a 27. FIAP Kongresszust, amelynek hatása még 2006-ben is mérhető volt. A soros közgyűlésen a szervezeti kérdéseken túl a nemzetek képviselői eszmét cserélnek a kortárs fotóművészet szerepéről, jellemzőiről, fejlődésének irányáról, a nemzetközi együttműködések formáiról és konkrét megállapodások is születnek. Egy-egy világtalálkozó olyan, mint egy nemzetközi kulturális börze, ahol kiállítások, kiadványok, programok cserélődnek és új szakmai kapcsolatok jönnek létre az autonóm fotográfusok, illetve szervezeteik között. 

